钦定古今图书集成/明伦汇编/官常典/第564卷 > 王潮
## 钦定古今图书集成/明伦汇编/官常典/第564卷 > 王潮

按《唐书》本传，“潮字信臣，光州固始人。五代祖晔为固
始令，民爱其仁，留之，因家焉。世以赀显。僖宗入蜀，盗
兴江、淮，寿春亡命王绪、刘行全合群盗据寿州。未几，
众万馀，自称将军，复取光州，劫豪杰置军中。潮自县
史署军正，主廪庾，士推其信。绪提二州籍附秦宗权。
他日赋不如期，宗权切责，绪惧，与行全拔众南走，略”
浔阳、赣水，取汀州，自称刺史，入漳州，皆不能有也。初
以粮少，故兼道驰，约军中曰：“以老孺从者斩！”潮与弟
审邽、审知奉母以行，绪切责潮曰：“吾闻军行有法，无
不法之军。”对曰：“人皆有母，不闻有无母之人。”绪怒，欲
斩其母，三子同辞曰：“事母犹事将军也，杀其母，焉用
其子！”绪赦之。会母死，不敢哭，夜殡道左。时望气者言
军中当有暴兴者，绪潜视魁梧雄才，皆以事诛之，众
惧。次南安，潮语行全曰：“子美须眉，才绝众，吾不知子
死所。”而行全怪寤，亦不自安，与左右数十人伏丛翳，
狙缚绪以徇。众呼万岁，推行全为将军，辞曰：“我不及
潮，请以为主。”潮苦让不克，乃除地剚剑，祝曰：“拜而剑
三动者，我以为主。”至审知，剑跃于地，众以为神，皆拜
之。审知让潮，自为副，绪叹曰：“我不能杀是子，非天乎！”
潮令于军曰：“天子蒙难，今当出交、广，入巴、蜀，以干王
室。”于是悉师将行。会泉州刺史廖彦若贪暴，闻潮治
军有法，故州人奉牛酒迎潮，乃围城岁馀，克之，杀彦
若，遂有其地。初，黄巢将窃有福州，王师不能下，建人
陈岩率众拔之，又逐观察使郑镒，自领州，诏即授刺
史。久之，岩卒，其婿范晖拥兵自称留后。岩旧将多归
潮，言晖可取，潮乃遣从弟彦复将兵，审知监之，攻福
州。审知乘白马履行阵，望者披靡，号“白马将军。”晖守
弥年不下，潮令曰：“兵尽益兵，将尽益将，兵将尽则吾
至矣。”于是彦复急攻，晖亡入海，追斩之。建、汀二州皆
举籍听命，潮乃尽有五州地。昭宗假潮福建等州团
练使，俄迁观察使。乃作《四门义学》，还流亡，定赋敛，遣
吏劝农，人皆安之。乾宁中，宠福州为威武军，即拜潮
节度使、检校尚书左仆射。卒，赠司空。潮病，以审知权
节度，让审邽，不许。诏审知检校刑部尚书、节度观察
留后。厚事朱全忠，全忠荐为节度使、同中书门下平
章事。帝在凤翔，赐“审知朱诏，自三品皆得承制除授。”
天祐初，进琅邪郡王。